Suure puhkamise käigus on käsitöö jälle seisma jäänud. No tegelikult on küll  mõned asjad käsil, aga ei hakka enne kilkama kui valmis. Näitan siis täna vahelduseks jälle mõnd vanemat asja.    See tekk koos padjakatetega esimene (ja siiani viimane) asi, mida crazy-quilt tehnikas teinud. Väga lahe oli seda teha, aga praeguseks pole enam kangajuppe niipalju alles kui siis. Õmmeldud sai see miski 8 aastat tagasi, kui poja veel pisitilluke oli. Iga lapp on erinevalt tehtud ja ka erinevatest materjalijääkidest (möödaniku "kangajäägid kasutusse" :)) ning mõnda sai küll piisavalt  palju ka mõõdetud, et kena ühtlane tuleks - selline korralik crazy :P. Ja kui mõnus on mõelda seda tekki vaadates, mis ajalugu igal lapikesel sellest on. Peaaegu kõigiga tuleb silme ette rõivaese, mis lastele õmmeldud sai, alustades kasvõi voodipesust pükste-kleitide-jopedeni välja :). Ja kollane, mis tükke ümbritseb, on kardinajääk - osadel piltidel nähagi, samad kollased. Teki teine pool on ka mingist vanast kardinast, mis ämmalt saadud, aga kena roosiline ja vastupidav ka.              Kui piiga sai neljaseks, kinkisime talle naistepäevaks beebinuku. Loomulikult ei saanud beebit ju linna kaasa võtta muudmoodi kui kõhukotis, seega  "Emme, õmble mulle!", pilkupüüdev ripsmeplaks ja moosinägu sealjuures säramas :) Egas muud kui kangajäägid jälle kasutusse ja sai meisterdatud, lapsele meeldis. Kahjuks ei olnud tol ajal klambreid käepärast võtta, et kinnitus mugavam oleks, sidus paelad niisama lipsuga kinni.  Kõhukott kõhu poolt      ja selja poolt        Ning leidsin ka esimese barbikleidi, mille heegeldasin.... vist 4 aastat tagasi. Esialgu skeemi järgi, aga lõpuks tuli ikkagi pooleldi omaloominguline. Pilt pole vist väga hea, aga modelli ei leidnud hetkel üles. Vist jälle sõbrannatama läinud.